ગુજરાતી ફિલ્મોનો યુગ શરૂ થયો છે. આપણા ઉપેન્દ્ર ત્રિવેદીના અવસાન પછી ફરી એકવાર એવું લાગે છે કે આપણે આપણી ભાષાની ફિલ્મ જોઇએ છીએ. એક જમાનો હતો કે ઉપેન્દ્ર ત્રિવેદીની ફિલ્મો ગુજરાતના થિયેટરોમાં હાઉસફુલ જતી હતી. ખૂબ લોકપ્રિય બનેલી ફિલ્મોના કારણે ગુજરાતી કલાકારોને હિન્દી ફિલ્મોમાં પણ ખૂબ કામ મળી રહેતું હતું. આજે ફરી ગુજરાતી ફિલ્મોનો સમય આવ્યો છે. હાલની ગુજરાતી ફિલ્મોના નામ મોર્ડન છે અને કહાની પણ મોર્ડન હોય છે એટલે લોકોને ગમે છે. દક્ષિણ ભારતમાં જો ફિલ્મો રેકોર્ડબ્રેક સમય સુધી ચાલતી હોય, પંજાબ, રાજસ્થાન કે મહારાષ્ટ્રમાં જો ભાષાકીય ફિલ્મોને આંચ ન આવતી હોય તો આપણે ગુજરાતી કેમ પાછળ રહી જઇએ. સરકારની આર્થિક સહાયના કારણે ગુજરાતી ફિલ્મોનું નિર્માણ શક્ય બન્યું છે. કહેવાય છે કે એક સપ્તાહમાં એક નવી ગુજરાતી ફિલ્મ આવી રહી છે. આપણા ગુજરાતીઓ માટે એ ગૌરવનો વિષય છે. ગુજરાતી ફિલ્મો બને અને થિયેટરોમાં ચાલે તે માટે રાજ્ય સરકાર ઇન્સેન્ટીવ ભલે આપતી હોય, એવોર્ડ ભલે આપે, આર્થિક સહાય ભલે કરે પરંતુ જ્યાં સુધી મલ્ટીપ્લેક્સ તે ફિલ્મને પ્રાઇમ ટાઇમમાં નહીં બતાવે ત્યાં સુધી તેનો કોઇ અર્થ નથી. જાણવામાં આવ્યું છે કે ગુજરાતી ફિલ્મને પ્રાઇમ ટાઇમમાં મૂકવા માટે સપ્તાહ પ્રમાણે વધારાના દામ ચૂકવવા પડે છે. એટલું જ નહીં ફિલ્મને ચાર કે પાંચ સપ્તાહ ચલાવવા માટે પણ દક્ષિણા આપવી પડે છે. રાજ્ય સરકારે આ સિસ્ટમમાં સુધારો લાવીને મલ્ટીપ્લેક્સને ગુજરાતી ફિલ્મો પ્રાઇમ ટાઇમમાં દર્શાવવા માટે ફરજીયાત આદેશ કરવો જોઇએ, કારણ કે મલ્ટીપ્લેક્સના માલિકો પ્રાઇમ ટાઇમમાં માત્ર હિન્દી ફિલ્મો જ બતાવે છે. ગુજરાતી ફિલ્મ માટે સવાર કે બપોરનો સમય ફિક્સ કરે છે..